पाएं अपने शहर की ताज़ा ख़बरें और फ्री ई-पेपरडाउनलोड करें
लॉ एंड ऑर्डर के दौरान अब महिला पुलिसकर्मियों को पुरुषों के लिए बने बॉडी प्रोटेक्टर को पहनकर ड्यूटी करने की मजबूरी नहीं होगी। उन्हें महिलाओं के लिए खासतौर पर बने बॉडी प्रोटेक्टर जैकेट दिए जाएंगे, जिससे उपद्रवियों के हमले से वे बच पाएंगी। ढीले जैकेट के कारण उन्हें जो परेशानी होती थी, उससे भी मुक्ति मिलेगी।
पुलिस के पास अब तक महिला पुलिसकर्मियों की सुरक्षा के लिए डिजाइन किए गए बॉडी प्रोटेक्टर यानी जैकेट नहीं थे। इस वजह से जब भी लाॅ एंड ऑर्डर ड्यूटी लगाई जाती थी, तब पुरुषों के लिए बने जैकेट ही दिए जाते थे। इनमें से ज्यादातर की साइज बड़ी होती थी, इसलिए ड्यूटी के दौरान महिला पुलिसकर्मियों को आंदोलनकारियों या पुलिसकर्मियों को संभालने से पहले अपने जैकेट को ही व्यवस्थित करना पड़ता था। पुरुषों के हिसाब से डिजाइन हुए जैकेट महिलाओं की सुरक्षा के लिए पर्याप्त नहीं थे। यही वजह है कि पुलिस मुख्यालय ने महिलाओं की सुरक्षा को ध्यान में रखकर ऐसे बॉडी प्रोटेक्टर खरीदने की प्रक्रिया शुरू की है। इसमें हेलमेट के साथ कपड़े का मोटा जैकेट होगा, जिससे कि उपद्रवियों द्वारा पत्थर फेंकने, डंडा या रॉड से हमला करने की स्थिति में बचाव हो सकेगा। अधिकारियों के मुताबिक पिछले साल ही यह प्रक्रिया शुरू कर दी गई थी, लेकिन फाइनेंशियल ईयर खत्म होने के दौरान खरीदी पूरी नहीं हो सकी थी।
सभी जिलों को बांटे जाएंगे बॉडी प्रोटेक्टर
फिलहाल एक हजार ऐसे बॉडी प्राेटेक्टर यानी जैकेट की खरीदी की जा रही है। इसे राजधानी रायपुर, दुर्ग, बिलासपुर आदि प्रमुख जिलों की आवश्यकता के मुताबिक बांटा जाएगा। इसके बाद बाकी जिलों के लिए भी खरीदी की जाएगी। बता दें कि राजधानी में ही बड़े आंदोलन या धरना-प्रदर्शन के दौरान लगभग 50 से 100 महिला पुलिसकर्मियों की ड्यूटी लगाई जाती है, जबकि बाकी जिलों में इनकी संख्या कम होती है। इसी आधार पर वितरण किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva zho_Hant eng_Latn